
Materiál „Návrh na ratifikáciu Minamatského dohovoru o ortuti“ sa predkladá v súlade s bodom A.4. uznesenia vlády Slovenskej republiky č. 522 zo dňa 4. septembra 2013  k materiálu „Návrh na účasť delegácie SR na diplomatickej konferencii Minamatského dohovoru o ortuti, Japonsko, 7. -11. október 2013 a návrh na podpis Minamatského dohovoru o ortuti“, na základe ktorého vláda Slovenskej republiky súhlasila s tým, že jej Minamatský dohovor o ortuti bude po podpise za účelom jeho ratifikácie znovu predložený.
Minamatský dohovor o ortuti (ďalej len „Minamatský dohovor“) bol dojednaný pod záštitou  Programu OSN pre životné prostredie (UNEP) v Ženeve 19. januára 2013. Európska únia spolu s najvyššími predstaviteľmi členských štátov, vrátane Slovenskej republiky, podpísali Minamatský dohovor na slávnostnej ceremónii, ktorá sa konala v rámci diplomatickej konferencie v Kumamoto v októbri 2013. Doteraz podpísalo Minamatský dohovor 128 krajín a bolo uložených 38 ratifikačných listín.
Minamatský dohovor predstavuje hlavný medzinárodný právny rámec na ochranu ľudského zdravia a životného prostredia na celosvetovej úrovni pred emisiami ortuti pochádzajúcich z antropogénnych činností do životného prostredia. Ortuť sa považuje za globálnu hrozbu
pre ľudské zdravie a životné prostredie. Človeku môže vystavenie vysokým hladinám ortuti, kam patrí aj konzumácia kontaminovaných rýb a morských plodov, spôsobiť poškodenie mozgu, pľúc, obličiek a imunitného systému. Pre ortuť je charakteristické, že pôsobí
bez ohľadu na hranice, keďže emisie sa z miesta pôvodu dokážu prostredníctvom vzduchu
a vody šíriť tisícky kilometrov. Odhaduje sa, že 40 % až 80 % celkovej depozície ortuti v Európskej únii pochádza z tretích krajín mimo Únie.
Cieľom Minamatského dohovoru je zabezpečiť postupné znižovanie a v dlhodobom horizonte elimináciu emisií ortuti, pričom sa Minamatský dohovor zaoberá celým životným cyklom ortuti. S ohľadom na tento cieľ, Minamatský dohovor pokrýva všetky významné oblasti použitia ortuti, od ťažby surovín cez výrobu ortuti, jej dovoz a vývoz, technologické procesy používajúce a emitujúce ortuť a jej zlúčeniny, až po výrobky obsahujúce ortuť a rieši
aj problémy dočasného a dlhodobého uskladňovania odpadovej ortuti a jej zlúčenín.
Pri tvorbe Minamatského dohovoru v oblasti výrobkov s obsahom ortuti sa prijala filozofia, že všade tam, kde je možné plnohodnotne nahradiť výrobky s obsahom ortuti inými výrobkami bez obsahu ortuti, sa v strednodobom horizonte tieto výrobky nahradia a výroba výrobkov s obsahom ortuti sa ukončí. Jedná sa o vybrané výrobky, ako sú napríklad niektoré teplomery, tlakomery a zariadenia na meranie krvného tlaku a podobne. Pri iných výrobkoch, ako sú napr. gombíkové batérie, fluorescenčné žiarivky, sa v strednodobom horizonte zavádzajú znížené maximálne limity obsahu ortuti vo výrobkoch. A v neposlednom rade, Minamatský dohovor zavádza aj výnimky pre niektoré výrobky, ktoré budú vyrábané
i naďalej, pretože ich v súčasnosti nie je možné alebo je veľmi problematické nahradiť adekvátnymi výrobkami bez obsahu ortuti, ako napríklad liečivá pre humánnu a veterinárnu medicínu, výrobky s obsahom ortuti používané v oblasti civilnej ochrany a vo vojenských zariadeniach, výrobky pre vedu a výskum a výrobky používané ako referenčné štandardy.
Popri vecnej problematike, Minamatský dohovor rieši aj problematiku spojenú s finančnými zdrojmi a finančnými mechanizmami orientovanými na pomoc pre rozvojové štáty, technickú asistenciu a transfer technológií, zdravotné aspekty ortuti a jej zlúčenín, výmenu informácii, vzdelávanie, vedu, výskum a potrebu monitorovania dosiahnutých výsledkov.
Minamatský dohovor nadobudne platnosť v 90. deň po dni, keď najmenej 50 zmluvných strán Minamatského dohovoru uloží svoje listiny o ratifikácii, prijatí, schválení alebo pristúpení u depozitára. Prioritou medzinárodného spoločenstva je, aby Minamatský dohovor nadobudol platnosť v prvom polroku 2017 tak, aby sa mohla v septembri 2017 konať prvá Konferencia zmluvných strán Minamatského dohovoru.
Medzi kľúčové subjekty, ktoré by mali ratifikovať Minamatský dohovor v tomto termíne, patrí aj Európska únia a jej členské štáty. Európska únia dosiahla za posledných desať rokov významný pokrok pri riešení problematiky ortuti v rámci Únie v nadväznosti na prijatie stratégie Spoločenstva, týkajúcej sa ortuti v roku 2005,  ktorú podporili Rada Európskej únie  a Európsky parlament.
Dňa 4. februára 2016 Európska komisia predložila „Návrh rozhodnutia Rady o uzavretí Minamatského dohovoru o ortuti“ (ďalej len „návrh rozhodnutia“). Uloženie listín
o ratifikácii, prijatí alebo schválení Minamatského dohovoru Európskou úniou a jej členskými štátmi by sa malo vykonať spoločne a koordinovaným spôsobom tak, aby sa zabezpečilo, pokiaľ to bude možné, že Minamatský dohovor nadobudne platnosť pre Európsku úniu a jej členské štáty v rovnakom čase. Ak by sa prvá Konferencia zmluvných strán Minamatského dohovoru konala predtým, ako ho Európska únia ratifikuje, nebude sa môcť podieľať
na rozhodovaní o dôležitých otázkach súvisiacich s implementáciou, nehovoriac o negatívnom signáli, ktorý by týmto Únia vyslala. Preto patrí skorá ratifikácia Minamatského dohovoru Európskou úniou a jej členskými štátmi medzi priority Únie. Návrh rozhodnutia
je v súčasnosti prerokovávaný v pracovných skupinách Rady EÚ a na schválenie bude potrebná dohoda v Rade ako aj súhlas Európskeho parlamentu.
Minamatský dohovor sa bude implementovať prostredníctvom už platnej ale aj novej legislatívy. Veľkú časť Minamatského dohovoru už právne predpisy Únie pokrývajú.
Ako základ, a doteraz jediný právny akt Únie venovaný problematike ortuti, slúži nariadenie Európskeho parlamentu a Rady (ES) č. 1102/2008 o zákaze vývozu kovovej ortuti
a niektorých zlúčenín a zmesí ortuti a o bezpečnom uskladnení kovovej ortuti.  Posúdením acquis Únie sa zistilo, že existuje istý obmedzený počet regulačných medzier, ktoré
je potrebné vyplniť na úplné zosúladenie právnych predpisov Únie s Minamatským dohovorom. Z tohto dôvodu Európska komisia predložila 2. februára 2016 „Návrh Nariadenia Európskeho parlamentu a Rady o ortuti a o zrušení nariadenia (ES) č. 1102/2008“  
(č. 2016/0023 (COD) zo dňa 2. februára 2016, ďalej len „návrh nariadenia o ortuti“).
Novým nariadením o ortuti, ktoré by malo nadobudnúť účinnosť 1. januára 2018,
sa zabezpečí úplná implementácia Minamatského dohovoru v podmienkach Únie
a jej členských štátov. Jeho cieľom je riešiť nedostatky, ktoré sa týkajú dovozu ortuti, vývozu určitých výrobkov s prídavkom ortuti, používania ortuti v určitých výrobných procesoch, nových metód použitia ortuti vo výrobkoch a výrobných procesoch, používania ortuti
v remeselnej a drobnej ťažbe zlata a používania ortuti v zubnom amalgáme.
Keďže návrh nariadenia o ortuti zachádza v určitých oblastiach (zubný amalgám, priemyselná výroba) nad rámec Minamatského dohovoru, rokovania v pracovnej skupine Rady EÚ
pre životné prostredie, ako aj s Európskym parlamentom, ktorý mal snahu byť ešte viac ambicióznejší, ako bol pôvodný návrh Komisie, boli náročné. Napriek tomu, počas slovenského predsedníctva v Rade EÚ sa v decembri 2016 podarilo dosiahnuť k návrhu nariadenia medziinštitucionálnu dohodu medzi Radou EÚ a Európskym parlamentom. Schválenie návrhu nariadenia o ortuti oboma inštitúciami sa očakáva v priebehu mesiacov marec - máj 2017.
V nadväznosti na tento proces, bude v Slovenskej republike potrebné vykonať legislatívne opatrenia, ktoré zabezpečia vykonávanie nariadenia o ortuti v praxi (výkon štátneho dozoru, sankcie a pod.). Predpokladajú sa legislatívne úpravy predovšetkým v oblasti používania zubného amalgámu, keďže sa nariadením o ortuti zavádzajú požiadavky, ktoré doteraz nebolo povinné uplatňovať  (napr. povinné vybavenie zubných ambulancií odlučovačmi na zachytávanie častíc amalgámu, používanie pred-dávkovaných amalgámových kapsúl, obmedzené použitie amalgámových výplní pre zraniteľné skupiny) a v oblasti odpadového hospodárstva (dočasné a trvalé ukladanie odpadovej ortuti).  
V súvislosti s implementáciou nového nariadenia o ortuti predpokladáme pozitívne
aj negatívne dopady na verejnú správu, podnikateľské prostredie, životné prostredie, informatizáciu a sociálne vplyvy. Tieto bude ale možné  kvantifikovať a konkretizovať
až pri implementácii nariadenia v našom právnom poriadku. Najväčšie negatívne dopady v súvislosti s prijatím nariadenia o ortuti sa očakávajú pri opatreniach týkajúcich
sa priemyselnej výroby (výroba vinylchloridu, výroba chlóru a alkalických hydroxidov)  a v oblasti zubného amalgámu.     
Ako je vyššie uvedené, Minamatský dohovor sa bude implementovať už aj existujúcim právnym rámcom – nariadenie Európskeho parlamentu a Rady (EÚ) zo 4. júla 2012
č. 649/2012 o vývoze a dovoze nebezpečných chemikálií, nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii
a obmedzovaní chemikálií (REACH) a o zriadení Európskej chemickej agentúry, o zmene
a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES, smernica Európskeho parlamentu a Rady 2010/75/EÚ
z  24. novembra 2010 o priemyselných emisiách (integrovaná prevencia a kontrola znečisťovania životného prostredia), smernica Európskeho parlamentu a Rady z 19. novembra 2008 č. 2008/98/ES o odpade a o zrušení určitých smerníc, smernica Rady 1999/31/ES
z 26. apríla 1999 o skládkach odpadov, smernica Európskeho parlamentu a Rady 2012/18/EÚ zo 4. júla 2012 o kontrole nebezpečenstiev závažných havárií s prítomnosťou nebezpečných látok, ktorou sa mení a dopĺňa a následne zrušuje smernica Rady 96/82/ES a ďalšie súvisiace predpisy týkajúce sa výrobkov s prídavkom ortuti (baterky, lampy, kozmetika, pesticídy, biocídy, neelektronické zariadenia a pod.). Všetky tieto právne predpisy sú v legislatíve Slovenskej republiky transponované a implementované (napr. zákon č. 67/2010 Z. z.
o podmienkach uvedenia chemických látok a chemických zmesí na trh a o zmene a doplnení niektorých zákonov (chemický zákon) v znení neskorších predpisov, zákon č. 39/2013 Z. z.
o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov, zákon č. 79/2015 Z. z. o odpadoch
a o zmene a doplnení niektorých zákonov v znení neskorších predpisov, zákon č. 346/2013
Z. z. o obmedzení používania určitých nebezpečných látok v elektrických zariadeniach
a elektronických zariadeniach a ktorým sa mení zákon č. 223/2001 Z. z. o odpadoch
a o zmene a doplnení niektorých zákonov v znení neskorších predpisov, zákon č. 128/2015
Z. z. o prevencii závažných priemyselných havárií a o zmene a doplnení niektorých zákonov v znení neskorších predpisov, zákon č. 319/2013 Z. z. o pôsobnosti orgánov štátnej správy pre sprístupňovanie biocídnych výrobkov na trh a ich používanie a o zmene a doplnení niektorých zákonov, nariadenie vlády Slovenskej republiky č. 658/2005 Z. z., ktorým sa ustanovujú požiadavky na kozmetické výrobky v znení neskorších predpisov).  
Ratifikáciou Minamatského dohovoru nebude dotknuté vykonávanie medzinárodných zmlúv, ktorými je Slovenská republika viazaná v rámci prepravy nebezpečného tovaru po železnici, na cestách a vnútrozemských vodných cestách.
Vykonávanie Minamatského dohovoru bude mať v Európskej únii značný prínos pre životné prostredie a ľudské zdravie, najmä vzhľadom na očakávané zníženie emisií ortuti s pôvodom v iných častiach sveta.
Z vyššie uvedeného vyplýva, že Slovenská republika má vytvorené podmienky na plnenie záväzkov vyplývajúcich z Minamatského dohovoru a Slovenská republika je pripravená
na jeho ratifikáciu.
Samotná ratifikácia Minamatského dohovoru nebude mať vplyv na rozpočet verejnej správy, podnikateľské prostredie, životné prostredie, informatizáciu a nebude mať sociálne vplyvy.
Minamatský dohovor nie je zmluvou o ľudských právach a základných slobodách, medzinárodnou zmluvou, na ktorej vykonanie nie je potrebný zákon a ani medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb. Minamatský dohovor tak nemá prednosť pred zákonmi.
Minamatský dohovor je podľa článku 7 ods. 4 Ústavy Slovenskej republiky medzinárodnou zmluvou, na ktorej vykonanie je potrebný zákon, a preto v súlade s článkom 86 písm. d) Ústavy Slovenskej republiky podlieha vysloveniu súhlasu Národnej rady Slovenskej republiky a následnej ratifikácii prezidentom Slovenskej republiky.
Minamatský dohovor je v súlade s Ústavou Slovenskej republiky, s ústavnými zákonmi, zákonmi, s ostatnými všeobecne záväznými predpismi a medzinárodnými zmluvami, ktorými je Slovenská republika viazaná.
 
Súčasťou predkladaného materiálu je slovenský a anglický text Minamatského dohovoru. 

